На основу члана 7. став 1. тачке б. и ф. и члана 70. Закона о Централној банци Босне и Херцеговине („Службени гласник БиХ“, бр. 1/97, 29/02, 8/03, 13/03, 14/03, 9/05, 76/06 и 32/07), Управни одбор Централне банке Босне и Херцеговине на 7. сједници одржаној 28.07.2023. godine и 8. сједници одржаној 29.08.2023. године доноси:

ОДЛУКУ

о измјени и допуни Одлуке о утврђивању тарифе накнада за услуге које врши Централна банка Босне и Херцеговине

Члан 1.

(Предмет)

(1) У Одлуци о утврђивању тарифе накнада за услуге које врши Централна банка Босне и Херцеговине („Службени гласник БиХ“, бр. 10/21, 53/22 и 81/22), у Тарифи накнада која чини саставни дио Одлуке, у Тарифном броју 2. – Послови с банкама, додаје се тарифни став 2.3. и гласи:

|  |  |  |  |
| --- | --- | --- | --- |
| **Тарифни став услуге** | **Врста услуге** | **Висина (износ) накнаде** | **Напомена: начин обрачуна, основица и друго** |
| 2.3. | Трансакције на рачуну резерви у EUR |
| 2.3.1. | Уплата и исплата преко рачуна у иностранству – рачун резерви у EUR | 100,00 КМ за вриједност трансакције до 1.000.000,00 КМ – за сваку трансакцију; 1.000,00 КМ за вриједност трансакције преко 1.000.000,00 КМ – за сваку трансакцију | Накнада за оперативни трошак Централне банке за пружену услугу |
| 2.3.2. | Пренос средстава с рачуна резерви у КМ на рачун резерви у EUR и пренос средстава с рачуна резерви у EUR на рачун резерви у КМ (Интерна куповина/продаја КМ) | 100,00 КМ за вриједност трансакције до 1.000.000,00 КМ – за сваку трансакцију; 1.000,00 КМ за вриједност трансакције преко 1.000.000,00 КМ – за сваку трансакцију | Накнада за оперативни трошак Централне банке за пружену услугу |
| 2.3.3. | Исплата преко рачуна у иностранству (Т+1) – рачун резерви у EUR | 0,01 % од вриједности трансакције, минимално 100,00 КМ | Централна банка, у зависности од тренутне расположивости девизних резерви, плана инвестирања и раније преузетих обавеза, може одобрити или одбити овај захтјев |
| 2.3.4. | Исплата преко рачуна у иностранству (Т+0) – рачун резерви у EUR | 0,2 % од вриједности трансакције, минимално 100,00 КМ | Централна банка, у зависности од тренутне расположивости девизних резерви, плана инвестирања и раније преузетих обавеза, може одобрити или одбити овај захтјев |
| 2.3.5. | Одустајање од уговорене трансакције - уплата преко рачуна у иностранству– рачун резерви у EUR | 0,1 % од вриједности уговорене трансакције |  |

(2) Текстуални дио, испод табеле, под називом „Наплата накнаде за Тарифни број 2.“ мијења се и гласи:

„**Наплата накнаде за Тарифни број 2.**

(1) Наплата накнаде из тарифног става 2.1., 2.2. и 2.3. врши се на сљедећи начин:

а) Наплата накнаде врши се на мјесечном нивоу, с датумом валуте десетог радног дана текућег мјесеца или првог наредног радног дана, уколико је десети дан у мјесецу нерадни дан. Накнада се наплаћује у КМ.

б) Централна банка накнаду наплаћује задужењем рачуна резерви у КМ банке у корист рачуна Централне канцеларије Централне банке.

ц) Накнада из тарифног става 2.1.1. не искључује накнаде из тарифних ставова од 2.1.2. до 2.1.8. За услугу из тарифног става 2.1.3. основица за обрачун накнаде из тарифног става 2.1.1. је вриједност/износ куповине и продаје ефективног страног новца изражен у КМ.

д) Накнада из тарифног става 2.3.1. не искључује накнаде из тарифних ставова 2.3.3. - 2.3.5.

(2) Основицу за обрачун накнада за услуге из тарифног става 2.3. представља вриједност/износ уплате и исплате изражене у КМ.“.

Члан 2.

(Ступање на снагу и почетак примјене)

(1) Ова одлука ступа на снагу осмог дана од дана објављивања у „Службеном гласнику БиХ“, а примјењиваће се од 01.01.2024. године.

(2) Ова одлука ће се објавити и у „Службеним новинама Федерације БиХ“, „Службеном гласнику Републике Српске“ и „Службеном гласнику Брчко дистрикта БиХ“.

 **Предсједавајући**

 **Управног одбора Централне банке**

Број: УВ-122-02-1-1499-6/23 **Босне и Херцеговине**

Сарајево, 29.08.2023. године

 **ГУВЕРНЕР**

 **Др Сенад Софтић**